钦定古今图书集成/理学汇编/字学典/第088卷 > 赵宧光寒山帚谈 > 《论书》
## 钦定古今图书集成/理学汇编/字学典/第088卷 > 赵宧光寒山帚谈 > 《论书》

字以格力为主，作古文奇字诸书以“顽而能锐，锐而
还朴”为格力，作大字篆籀诸书，以“圆而能方，方不露
圭角”为格力，作徒隶真楷以小字如大，大字如小为
格力，作行书槁草以主客分明，引带不杂为格力，体
法互明，取近斯显，不得不分属以著其说耳，泥则穷
矣。

欲作署书，先想一字，体裁得所，然后拈笔，落中笔时，
即作全体想落左笔意在右，落右笔意在左，上下同
之。

草书须刚柔相济乃得佳。直则刚，曲则柔，折则刚，转
则柔。轻重捺笔则刚，首尾匀枭则柔，曲直转折易见，
轻重首尾难知，主客分明，心手听令矣。字形实体，主
也；顾瞻引带，客也。客过重可，主过轻不可。

作字三法：一用笔，二结构，三知趋向。用笔欲其有起
有止，无圭角，结构欲其有节奏，无斧凿，趋向欲其有
规矩，无固执。

字法固多，不出用笔、结构、体裁、顾盼四者之外，无他
能也。至若筋骨在学力工夫，逸锋在意兴去就。唐人
尚功，晋人尚逸，自此而往，不可求其端倪矣。何谓用
笔？正锋起伏，下笔有意是也。何谓结构？疏密得宜，联
络排偶是也。何谓体裁？格至裁益，不拘绳墨是也。何
谓顾盼？左右上下往来有情是也。何谓“筋骨？强弱得
所，和而不乖”是也。何谓“逸锋？”乌衣子弟，翩翩爽爽，到
处有致是也。

笔法尚圆，过圆则弱而无骨。体裁尚方，过方则刚而
无韵。笔圆而用方谓之“遒”，体方而用圆谓之“逸。”逸近
于媚，遒近于疏，媚则俗，疏则野。

“用指而不用腕，则画成点而不庄；能正腕而不正锋，
则形如刷而不典。”正锋全在握管，握管直则求其锋
侧，不可得也，握管斜则求其锋正，不可得也。